Source: https://magyartudat.com/devizahitel-a-kormany-jogi-konzultaciora-kerte-fel-navracsicsot/
Timestamp: 2020-07-12 11:59:38
Document Index: 14443281

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

Devizahitel - A kormány jogi konzultációra kérte fel Navracsicsot
A kormány egy minél hamarabb megindítandó jogi konzultációra kérte fel a devizahitel-szerződések ügyében Navracsics Tibor miniszterelnök-helyettest, közigazgatási és igazságügyi minisztert – közölte Orbán Viktor kormányfő pénteken egy más témában tartott sajtótájékoztatón, Budapesten.
A miniszterelnököt azzal kapcsolatban kérdezték, hogy a Kossuth Rádiónak adott reggeli interjújában jelezte: szorgalmazza, hogy a Kúria hozzon jogegységi döntést a devizahitelek ügyében. A tájékoztatón is megerősítette, “mi sürgetjük a jogegységi döntést”. “Tudomásul vesszük, hogy az igazságszolgáltatás a magyar kormánytól elválasztva működik, de itt most nem a magyar kormányra kellene tekintettel lenni, hanem a sok százezer devizahitelesre” – fogalmazott Orbán Viktor. A kabinet ezért azt szeretné, ha a Kúria átérezné az ügy társadalmi fontosságát, súlyát, és a szokásos ügymenettől és időrendtől eltérően – a magyar emberek érdeke szerinti időben – születne döntés – mondta a kormányfő, nyomatékosítva: “ez a határozott kérésünk van a Kúriához”, ezt tolmácsolja majd Navracsics Tibor is. “Én akkor találkozom – amit egyébként mindig örömmel teszek – a Kúria elnökével, ha nem vezetnek eredményre az igazságügy-miniszter és a Kúria közötti megbeszélések” – válaszolta újságírói kérdésre Orbán Viktor.
A miniszterelnök a pénteki rádióinterjúban emlékeztetett, hogy egymásnak ellentmondó bírósági ítéletek születtek az elmúlt időszakban a devizahitelek ügyében. Az embereket viszont nem lehet olyan helyzetbe hozni, hogy bevezetnek egy kormányzati megoldást, majd azzal ellentétes bírósági ítéletek születnek, az ugyanis jogi zűrzavart eredményezne – hangsúlyozta. Ezért most arra kell sarkallni az igazságszolgáltatás vezetőit, elsősorban a Kúria elnökét – folytatta -, hogy előbb-utóbb tegyenek rendet a devizahitelügyek területén, vagyis hozzanak egy olyan állásfoglalást, jogegységi döntést, amely után a bírók az azonos tényállásokat, azonos élethelyzeteket azonos módon fogják megítélni, és azonos ítéletek születhetnek.
“Ha látjuk, hogy itt rend lett, akkor a kormány kockázat nélkül, az emberek mindennapi életének felborítása kockázata nélkül tud úgy döntést hozni, hogy az összhangban legyen az igazságszolgáltatás által kialakított jogi helyzettel” – mondta a 180 perc című műsorban a kormányfő. Az elmúlt napokban Varga Mihály nemzetgazdasági miniszter és Rogán Antal Fidesz-frakcióvezető többször is jelezte, a kormány arra vár, hogy a Kúria olyan jogegységi döntést hozzon, amelynek alapján a parlament és a törvényhozás érdemi lépéseket tud tenni a devizahitelesek ügyében.
A Kúria szerdán közleményt adott ki, amelyben azt írta: a devizaalapú hitelszerződésekkel összefüggő perekről és jogerős ítéletekről készült felmérést követően dönthetnek jogegységi eljárás indításáról. Az igényeket is figyelembe véve a Kúria Polgári Kollégiuma a “közeljövőben fel kívánja mérni, hogy a devizaalapú hitelszerződésekkel összefüggésben hány per van az országban folyamatban, továbbá, hogy a jogerős ítéletek alapján eltérő joggyakorlat kialakulása megállapítható-e” – közölte a Kúria Sajtótitkársága. Mint írták, “e felmérés eredményeként kerül a Kúria abba a helyzetbe, hogy döntsön esetlegesen jogegységi eljárás indításáról vagy más, a rendelkezésére álló intézkedés megtételéről”.
Címlapfotó:hvg
A devizahitelesek a jelenlegi kormánytól várják a megoldást
A kormány árfolyamgáttal kívánja rendezni a devizahitelesek ügyét
Orbán Viktor : Az igazságszolgáltatásnak azt kellene vizsgálnia, hogy hibás termékek voltak-e a devizahitelek
A reformáció emléknapja – Orbán Viktor: erősíteni kell az állam és az egyház együttműködését
Tags: devizahitel, featured, igazságügy, kormány, Kúria, Navracsics, Orbán Viktor
Előző Európa az új magyar állampolgároktól retteg
Következő Mol-INA-ügy: a horvátok mindent megtesznek saját érdekeik érvényesítéséért